Началото на Първата световна война заварва фон Шолц като командир на XX пехотен корпус в Източна Прусия. Генералът и командваните от него военни сили формират част от състава на германската 8-а армия, която е оставена да отбранява германската граница с Русия. Тази армията влиза с основните си сили в сражение с руската 1-ва армия, докато генерал Шолц и неговия 20-и корпус са оставени да охраняват тила на немската войска от очакваното настъпление на руската 2-ра армия. В Битката при Гумбинен германската 8-а армия претърпява неуспех срещу руснаците, което довежда до смяна на част от командния състав и назначаването на Паул фон Хинденбург за командващ. Новото командване решава да не отстъпва на запад, а да съсредоточи всичките си свободни сили за бой с руската 2-ра армия. Генерал фон Шолц играе важна роля за осъществяването на този план и със своите успешни отбранителни действия по линията Орлау-Франкенау на 23 – 24 август успява да спечели време за концентрацията на германските войски. В последвалата битка при Таненберг фон Шолц и корпуса му играят значима роля в обкръжаването и пленяването на централните корпуси на руската 2-ра армия. След този разгром германската 8-а армия, включително и силите на генерал Шолц, побеждават руската 1-ва армия в битка при Мазурските езера.